Odôvodnenie

Všeobecná časť

	Zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a  justičnej stráže Slovenskej republiky a Železničnej polície v znení neskorších predpisov v § 129 ods. 8 splnomocňuje Ministerstvo spravodlivosti Slovenskej republiky ustanoviť vo všeobecne záväznom právnom predpise hodnotu služobnej rovnošaty a jej súčastí každý rok podľa reálnych nákupných cien.

	Hodnota služobnej rovnošaty a jej súčastí na rok 2007 sa oproti roku 2006 znížila o 1.732,10 Sk, čo predstavuje zníženie o 6,5 % z dôvodu úpravy cien za jednotlivé výstrojné súčasti. Predkladaný návrh výnosu bude mať znižujúci dopad na čerpanie výdavkov zo štátneho rozpočtu o 8.380 tis. Sk určených na poskytnutie peňažného príspevku a formy nepeňažného plnenia príslušníkom Zboru väzenskej a justičnej stráže. Čerpanie výdavkov je zahrnuté v rozpise rozpočtu Zboru väzenskej a justičnej stráže na rok 2007.

	Predkladaný návrh výnosu je v súlade s Ústavou Slovenskej republiky, so zákonom, na vykonanie ktorého je navrhnutý a medzinárodnými zmluvami a inými medzinárodnými dokumentmi, ktorými je Slovenská republika viazaná.

Osobitná časť 

K § 1

	Ustanovuje sa hodnota služobnej rovnošaty a jej súčastí pre príslušníkov Zboru väzenskej a justičnej stráže (príloha).

K § 2

	Navrhuje sa zrušiť doteraz platný výnos Ministerstva spravodlivosti Slovenskej republiky z 2. marca 2006 č. 1467/2006-62, ktorým sa v roku 2006 ustanovuje hodnota služobnej rovnošaty a jej súčastí pre príslušníkov Zboru väzenskej a justičnej stráže (oznámenie MS SR č. 128/2006 Z. z.).

K § 3

	V ustanovení o účinnosti sa navrhuje, aby predmetný výnos nadobudol účinnosť           1. marca 2007.

Doložka zlučiteľnosti právneho predpisu 
s právom Európskych spoločenstiev a právom Európskej únie

1. Predkladateľ právneho predpisu: Ministerstvo spravodlivosti SR
2. Názov návrhu právneho predpisu: Výnos Ministerstva spravodlivosti Slovenskej republiky, ktorým sa v roku 2007 ustanovuje hodnota služobnej rovnošaty a jej súčastí pre príslušníkov Zboru väzenskej a justičnej stráže 

3. Problematika návrhu právneho predpisu:
a) nie je upravená v práve Európskych spoločenstiev : - primárnom 
                                                                                        - sekundárnom 
b) nie je upravená v práve Európskej únie: - primárnom 
                                                                     - sekundárnom
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh výnosu nezakladá nároky na verejné financie.
2.	Návrh výnosu nebude mať ekonomický dopad na obyvateľov, hospodárenie                   podnikateľskej sféry a iných právnických osôb.  
3.	Návrh výnosu nebude mať vplyv na životné prostredie.
4.	Návrh výnosu nebude mať vplyv na zamestnanosť a nevyžiada si zvýšenie počtu zamestnancov.
5.	Návrh výnosu nebude mať vplyv na podnikateľské prostredie.